Kommissionens forordning (EF) nr. 1837/2002

af 15. oktober 2002

om fastsættelse for produktionsåret 2001/02 af produktionsafgifterne og koefficienten for tillægsafgiften for sukker

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 1260/2001 af 19. juni 2001 om den fælles markedsordning for sukker(1), ændret ved Kommissionens forordning (EF) nr. 680/2002(2), særlig artikel 15, stk. 8, andet og tredje led, og artikel 16, stk. 5, og

ud fra følgende betragtninger:

(1) I henhold til artikel 8 i Kommissionens forordning (EF) nr. 314/2002 af 20. februar 2002 om gennemførelsesbestemmelser for kvoteordningen for sukker(3) skal der inden den 15. oktober fastsættes basisproduktionsafgifter, B-afgifter og eventuelt den i artikel 16, stk. 2, i forordning (EF) nr. 1260/2001 omhandlede koefficient for sukker, isoglucose og inulinsirup for det foregående produktionsår, og medlemsstaterne fastsætter for hver virksomhed de resterende afgifter, der skal betales.

(2) Ved Kommissionens forordning (EF) nr. 1628/2001 af 9. august 2001 om justering af den maksimale procentsats for B-afgiften i sukkersektoren og ændring af minimumsprisen for B-sukkerroer for produktionsåret 2001/02(4) blev det i artikel 15, stk. 4, første led, i forordning (EF) nr. 1260/2001 omhandlede maksimumsbeløb for produktionsåret 2001/02 sat til 37,5 % af interventionsprisen for hvidt sukker.

(3) For produktionsåret 2001/02 fører det forventede samlede tab, der er konstateret i henhold til artikel 15, stk. 1 og 2, i forordning (EF) nr. 1260/2001, efter samme artikels stk. 4 og 5 til fastsættelse af maksimumsbeløb på 2 % for basisafgiften og på 37,5 % for B-afgiften, der er fastsat i henholdsvis nævnte artikels stk. 3, andet afsnit, første led, og artikel 1 i forordning (EF) nr. 1628/2001.

(4) Efter artikel 16, stk. 1, i forordning (EF) nr. 1260/2001 opkræves der en tillægsafgift, hvis det samlede tab, der er konstateret i henhold til artikel 15, stk. 1 og 2, ikke fuldstændigt dækkes af indtægterne fra basisproduktionsafgifterne og B-afgifterne. For produktionsåret 2001/02 er det samlede tab, der ikke dækkes, på 63899203 EUR, og den koefficient, der er nævnt i forordningens artikel 16, stk. 2, bør derfor fastsættes til 0,08319, der svarer til forholdet, nedsat med 1, mellem tabet og nævnte indtægter.

(5) I artikel 48 i forordning (EF) nr. 1260/2001 er der fastsat bestemmelser om fordeling af saldoen som følge af anvendelsen af ordningen med udligning af lageromkostninger i produktionsåret 2000/01, så den enten trækkes fra eller lægges til den ordning, der er omhandlet i forordningens artikel 15 og 16, for produktionsåret 2001/02.

(6) Anvendelsen af bestemmelserne i Kommissionens forordning (EF) nr. 1667/2001 af 17. august 2001 om udskydelse af datoen for betaling af afgiften for lageromkostninger i sukkersektoren(5) og Kommissionens forordning (EF) nr. 1878/2001 af 26. september 2001 om overgangsbestemmelser for ordningen med udligning af lageromkostninger for sukker(6) fører til en positiv saldo på 31276971 EUR for ordningen med udligning af lageromkostninger i produktionsåret 2000/01.

(7) Den positive saldo skyldes de lagerafgifter, som sukkerproducerende virksomheder betalte ved afsætningen af deres A- og B-sukker. Beløbet bør derfor tilbagebetales i forhold til virksomhedernes produktion af A- og B-sukker i produktionsåret 2001/02, idet virksomhederne efter artikel 15 og 16 i forordning (EF) nr. 1260/2001 bærer afgifterne for det pågældende produktionsår.

(8) Forvaltningskomitéen for Sukker har ikke afgivet udtalelse inden for den af formanden fastsatte frist -

UDSTEDT FØLGENDE FORORDNING:

Artikel 1

Produktionsafgifterne for sukker fastsættes for produktionsåret 2001/02 til:

a) 12,638 EUR pr. ton hvidt sukker som basisproduktionsafgift for A-sukker og B-sukker

b) 236,963 EUR pr. ton hvidt sukker som B-afgift for B-sukker

c) 5,330 EUR pr. ton tørstof som basisproduktionsafgift for A-isoglucose og B-isoglucose

d) 99,424 EUR pr. ton tørstof som B-afgift for B-isoglucose

e) 12,638 EUR pr. ton tørstofækvivalent - sukker/isoglucose som basisproduktionsafgift for A-inulinsirup og B-inulinsirup

f) 236,963 EUR pr. ton tørstofækvivalent - sukker/isoglucose som B-afgift for B-inulinsirup.

Artikel 2

For produktionsåret 2001/02 fastsættes koefficienten i artikel 16, stk. 2, i forordning (EF) nr. 1260/2001 til 0,08319.

Artikel 3

1. For produktionsåret 2001/02 fastsættes den positive saldo som følge af anvendelsen af artikel 48 i forordning (EF) nr. 1260/2001 til 2,2111 EUR pr. ton A-sukker og B-sukker.

2. Den samlede saldo for hver sukkerproducerende virksomhed fastsættes ved at multiplicere dens endelige produktion af A-sukker og B-sukker i produktionsåret 2001/02 med det beløb, der er fastsat i stk. 1.

3. Den for hver sukkerproducerende virksomhed konstaterede samlede saldo, jf. stk. 2, trækkes fra saldoen af afgifterne for den pågældende virksomhed for produktionsåret 2001/02, som medlemsstaterne har fastsat i henhold til artikel 8, stk. 2, første afsnit, i forordning (EF) nr. 314/2002.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 15. oktober 2002.

På Kommissionens vegne

Franz Fischler

Medlem af Kommissionen

(1) EFT L 178 af 30.6.2001, s. 1.

(2) EFT L 104 af 20.4.2002, s. 26.

(3) EFT L 50 af 21.2.2002, s. 40.

(4) EFT L 216 af 10.8.2001, s. 8.

(5) EFT L 223 af 18.8.2001, s. 9.

(6) EFT L 258 af 27.9.2001, s. 9.